Covid-19-statistieke: Helfte van nuwe gevalle in Gauteng(Argieffoto: Unsplash) Minstens 2 925 939 mense in Suid-Afrika het nou al Covid-19 opgedoen nadat nog 262 nuwe virusgevalle sedert die vorige verslag aangemeld is. Die jongste styging verteenwoordig ŉ positiwiteitskoers van 1,1%. Dié getal is laer as die aantal nuwe getalle ŉ dag tevore (306), en laer as die gemiddelde getal nuwe gevalle oor die afgelope sewe dae (283). Volgens die Nasionale Instituut vir Oordraagbare Siektes (Nios) se statistieke is daar is nou 16 767 aktiewe virusgevalle in die land. Byna die helfte van alle nuwe gevalle is Sondag in Gauteng (48%) aangemeld, gevolg deur KwaZulu-Natal (15%), die Wes-Kaap (11%), die Vrystaat (8%), Noord-kaap (6%), Oos-Kaap (4%), Mpumalanga en Noordwes (3% elk) en Limpopo (1%). Nog agt Covid-19-verwante sterftes is bevestig, wat die totale getal sterftes op 89 484 te staan bring. Altesame 3 608 mense word tans vir die koronavirus in die hospitaal behandel nadat nóg agt mense sedert die vorige verslag opgeneem is. Minstens 2 819 688 mense in Suid-Afrika het reeds van Covid-19 herstel. Volgens die departement van gesondheid is altesame 37 267 dosisse van die entstof Sondag toegedien – heelwat minder as die vorige dag (77 223). * Volgens Nios is dit moontlik dat daar ŉ teenstrydigheid kan wees in die getal gevalle en persone wat in die Wes-Kaap herstel het, omdat dié provinsie se syfers tans gevalle insluit waar mense weer die virus opgedoen het en gevalle wat deur antigeentoetse bevestig is. Dit word nie by die nasionale statistieke ingesluit nie. Die getal gevalle van persone wat in die Wes-Kaap herstel het, bly dus staties op die nasionale verslae. Nios werk saam met die provinsiale departement van gesondheid om dié teenstrydighede op te klaar.